এছাড়া এই আয়াতে একটি বিশেষ গোত্র ‘সাবিইন’দের কথা বলা হয়েছে। এরা হলো আরবে ছড়িয়ে থাকা অন্যান্য গোত্র যারা ওই সব আরব মুশরিক ছিল না, যাদের মূর্তি পুজার কথা কু’রআনে বিস্তারিত বলা আছে।[৫] তারা এক পরম সৃষ্টিকর্তায় বিশ্বাস করত, আবার একই সাথে নক্ষত্র পূজা করত (ইমাম কুরতুবী এবং ইমাম রাযী (রহ) এর মত)।[৬] তাদের ধর্ম ইসলাম ছিল না। ধারণা করা হয় তারা নবী নূহ ﷺ এর শিক্ষা ধরে রেখেছিল। ইমাম রাযী (রহ)-এর মতে, তারা কাসরানীদের অন্তর্ভুক্ত ছিল যাদের কাছে নবী ইব্রাহিম ﷺ প্রেরিত হয়েছিলেন।[৬] কোন কোন আলেমের মত, এরা হল তারা যাদের কাছে কোন নবীর দাওয়াত পৌঁছায় নি।[৭] তবে তাদের সঠিক প্রকৃতি নিয়ে এখনো দ্বন্দ্ব রয়েছে।[৭][৮]